钦定古今图书集成/明伦汇编/官常典/第767卷 > 邵洪哲〈兄伯川〉
## 钦定古今图书集成/明伦汇编/官常典/第767卷 > 邵洪哲〈兄伯川〉

按《魏书节义传》，“洪哲，上谷沮阳人。县令范道荣先自
眴城归款，以除县令。道荣乡人徐孔明妄经公府，讼
道荣非勋，道荣坐除名。羇旅孤贫，不能自理。洪哲不
胜义愤，遂代道荣诣京师，明申曲直，经历寒暑，不惮
劬劳，道荣卒得复雪。又北镇反乱，道荣孤单，无所归
附。洪哲兄伯川复率乡人来相迎接，送达幽州。道荣
感其诚节，诉省申闻。”诏下州郡，标其里闾。